**APSTIPRINĀTS**

ar Madonas novada pašvaldības domes

26.10.2023. lēmumu Nr. 662

(protokols Nr. 19, 21. p.)

**DZELZAVAS PAKALNU PAMATSKOLAS**

**NOLIKUMS**

*Izdots saskaņā ar*

*Izglītības likuma 22. panta pirmo un otro daļu,*

*Vispārējās izglītības likuma 8. un 9. pantu*

**I. Vispārīgie jautājumi**

* 1. Dzelzavas Pakalnu pamatskola (turpmāk – iestāde) ir Madonas novada pašvaldības (turpmāk – dibinātājs) dibināta vispārējās izglītības iestāde, kas īsteno speciālās pirmsskolas, speciālās pamatizglītības un profesionālās pamatizglītības programmas.
  2. Iestādes darbības tiesiskais pamats ir Izglītības likums, Vispārējās izglītības likums, citi normatīvie akti, kā arī dibinātāja izdotie tiesību akti un šis nolikums.
  3. Iestāde ir pastarpinātas pārvaldes iestāde, tai ir zīmogs ar Madonas novada ģerboņa attēlu un pilnu skolas nosaukumu, noteikta parauga veidlapa.
  4. Iestādes juridiskā adrese: Kļavu iela 2, Dzelzava, Dzelzavas pagasts, Madonas novads, LV–4873.
  5. Dibinātāja juridiskā adrese: Saieta laukums 1, Madona, Madonas novads, LV-4801.
  6. Iestādes izglītības programmu īstenošanas vietas adreses norādītas Valsts izglītības informācijas sistēmā Ministru kabineta noteiktajā kārtībā.

**II. Iestādes darbības mērķis, pamatvirziens un uzdevumi**

* 1. Iestādes darbības mērķis ir veidot izglītības vidi, organizēt un īstenot mācību un audzināšanas procesu, lai nodrošinātu valsts pirmsskolas izglītības vadlīnijās, izglītojamo audzināšanas vadlīnijās un valsts pamatizglītības standartā noteikto mērķu sasniegšanu.
  2. Iestādes darbības pamatvirziens ir izglītojoša un audzinoša darbība.
  3. Iestādes uzdevumi ir šādi:
  4. īstenot izglītības programmas, veikt mācību un audzināšanas darbu, izvēlēties izglītošanas darba metodes un formas;
  5. nodrošināt iespēju izglītojamajiem iegūt zināšanas atbilstoši viņu veselības stāvoklim, spējām un attīstības līmenim;
  6. nodrošināt izglītojamajiem ar garīgās attīstības traucējumiem izglītošanu, garīgo, fizisko, sociālo attīstību un radīt priekšnoteikumus izglītojamā integrācijai sabiedrībā;
  7. sekmēt izglītojamā sociāli aktīvu un atbildīgu attieksmi pret sevi, ģimeni, sabiedrību, vidi un valsti, saglabājot un attīstot savu valodu, etnisko un kultūras savdabību;
  8. pilnveidot izpratni par Latvijas Republikas Satversmē un citos tiesību aktos ietvertajiem cilvēktiesību pamatprincipiem un audzināt krietnus, godprātīgus, atbildīgus cilvēkus – Latvijas patriotus;
  9. sadarboties ar izglītojamā vecākiem vai personu, kas realizē aizgādību  
     (turpmāk – vecāki), lai nodrošinātu izglītības ieguvi;
  10. nodrošināt izglītības programmas īstenošanā un izglītības satura apguvē nepieciešamos mācību līdzekļus, tai skaitā elektroniskajā vidē;
  11. racionāli un efektīvi izmantot izglītībai atvēlētos finanšu resursus;
  12. aizpildīt un iesniegt oficiālās statistikas veidlapu (atbilstoši normatīvajos aktos par oficiālās statistikas veidlapu paraugiem izglītības jomā noteiktajam), aktualizēt Izglītības iestāžu reģistrā norādāmo informāciju atbilstoši Ministru kabineta noteikumiem par Valsts izglītības informācijas sistēmas saturu, uzturēšanas un aktualizācijas kārtību, kā arī nodrošināt pašnovērtējuma ziņojuma aktualizāciju un tā pieejamību iestādes vai dibinātāja tīmekļvietnē;
  13. nodrošināt vispusīgu pedagogu, medicīnas darbinieku, atbalsta personāla un vecāku sadarbību izglītojamo izpētē, izpētes rezultātus izmantot mācīšanas un audzināšanas darbā;
  14. pildīt citus normatīvajos aktos paredzētos izglītības iestādes uzdevumus.

**III. Iestādē īstenojamās izglītības programmas**

1. Iestāde īsteno speciālās pirmsskolas izglītības programmas, speciālās pamatizglītības programmas un profesionālās pamatizglītības programmas, kas licencētas normatīvajos aktos noteiktā kārtībā.
2. Iestāde var īstenot interešu izglītības un citas izglītības programmas atbilstoši ārējos normatīvajos aktos noteiktajam.

**IV. Izglītības procesa organizācija**

1. Izglītības procesa organizāciju iestādē nosaka Izglītības likums, Vispārējās izglītības likums, citi ārējie normatīvie akti, šis nolikums, iestādes Darba kārtības noteikumi, Iekšējās kārtības noteikumi un citi iestādes iekšējie normatīvie akti, kā arī citi iestādes direktora izdotie tiesību akti un lēmumi.
2. Izglītojamo uzņemšana, pārcelšana nākamajā klasē un atskaitīšana no iestādes notiek Ministru kabineta noteiktajā kārtībā.
3. Speciālās pirmsskolas un speciālās pamatizglītības programmās uzņem izglītojamos ar valsts vai pašvaldības pedagoģiski medicīniskās komisijas atzinumu. Speciālās pirmsskolas izglītības programmās uzņem izglītojamos no pusotra gadu vecuma. Pamatojoties uz valsts vai pašvaldības pedagoģiski medicīniskās komisijas atzinumu, iestāde uzņem ilgstoši slimojošus izglītojamos, kuriem ir nepieciešama mājas apmācība.
4. Mācību gada sākuma un beigu datumu, kā arī izglītojamo brīvdienas nosaka Ministru kabinets. Saskaņojot ar dibinātāju, iestādes direktors nosaka mācību gada pagarinājumu, ja mācību gada laikā radušies īpaši izglītības procesu kavējoši apstākļi.
5. Iestāde organizē mācību procesu un īsteno licencētās un akreditētās izglītības programmas atbilstoši katra izglītojamā attīstības traucējuma veidam, līmenim, veselības stāvoklim un individuālās korekcijas rezultātiem.
6. Mācību darba organizācijas pamatforma ir mācību stunda pamatizglītības posmā un rotaļnodarbība pirmsskolā:
   1. 1. klasē un klasēs izglītojamajiem ar smagiem garīgās attīstības traucējumiem vai vairākiem smagiem attīstības traucējumiem mācību stundas ilgums ir 30 minūtes;
   2. no 2. klases mācību stundas ilgums ir 40 minūtes;
   3. rotaļnodarbības tiek organizētas visas dienas garumā, telpās un ārā, ietverot bērna brīvu un patstāvīgu rotaļāšanos un pedagoga mērķtiecīgi organizētu un netieši vadītu mācīšanos, vienmērīgu slodzi, atpūtu un bērna darbošanos atbilstoši individuālajām spējām, bērnam mācoties iedziļinoties.
7. Fakultatīvās un individuālās/grupu korekcijas un rehabilitācijas nodarbības tiek organizētas pēc atsevišķa nodarbību grafika.
8. Pamatojoties uz Ministru kabineta noteikumiem vai citiem normatīviem aktiem, projektu nedēļas laiku un norises kārtību nosaka Iestādes direktors, vadoties pēc Iestādes Metodiskās padomes ieteikuma, un tā tiek plānota Iestādes darba plānā.
9. Izglītojamajiem divas reizes gadā – semestra beigās un mācību gada beigās, tiek izsniegtas liecības ar ierakstiem par izglītojamā mācību sasniegumiem.
10. Ministru kabineta noteiktajā kārtībā 9. klases izglītojamie ir atbrīvoti no eksāmenu kārtošanas. Pabeidzot speciālās pamatizglītības programmas apguvi, izglītojamie, pamatojoties uz Vispārējās izglītības likumu, Ministru kabineta noteiktajā kārtībā saņem Apliecību par vispārējo pamatizglītību un sekmju izrakstu.
11. Profesionālās pamatizglītības programmu izglītojamie kārto kvalifikācijas eksāmenu Ministru kabineta noteiktajā kārtībā un saņem apliecību par profesionālo pamatizglītību.
12. Iestādē ir internāts, kurš darbojas saskaņā ar iestādes noteikto kārtību.
13. Speciālās pamatizglītības programma izglītojamajiem ar smagiem garīgās attīstības traucējumiem vai vairākiem smagiem attīstības traucējumiem ir paredzēta deviņiem gadiem, un to īsteno, izstrādājot katram izglītojamajam individuālu izglītības programmas īstenošanas plānu. Atkarībā no izglītojamā veselības stāvokļa un iestādes iespējām izglītības programmu var īstenot ilgākā laikposmā, bet ne ilgāk par 12 gadiem.
14. Iestādes profesionālās pamatizglītības programmā uzņem izglītojamos, kuri:
    1. iestādē saņēmuši apliecību par pamatizglītību;
    2. mācījušies citā vispārējās izglītības iestādē speciālās pamatizglītības programmā un ir saņēmuši apliecību par pamatizglītību.
15. Profesionālās pamatizglītības programmās izglītojamos uzņem pamatojoties uz izglītojamā iesniegumu.
16. Izglītojamo atskaitīšana no iestādes notiek atbilstoši Ministru kabineta noteikumiem.
17. No profesionālās pamatizglītības programmas izglītojamos var atskaitīt par ilgstošu iestādes kavēšanu, iestādes iekšējās kārtības noteikumu neievērošanu vai pamatojoties uz izglītojamā iesniegumu.
18. Iestāde e-žurnāla lietošanai izmanto skolvadības sistēmu “E-klase”.
19. Pedagogu kolektīva izglītojošā un metodiskā darba koordinēšanai Iestādē ir izveidotas metodiskās komisijas, kuras darbojas saskaņā ar iestādes metodiskās komisijas reglamentu.

**V. Izglītojamo tiesības un pienākumi**

1. Izglītojamo tiesības un pienākumi ir noteikti Izglītības likumā, Bērnu tiesību aizsardzības likumā, citos ārējos normatīvajos aktos un iestādes iekšējos normatīvajos aktos.
2. Izglītojamais ir atbildīgs par savu rīcību iestādē atbilstoši normatīvajos aktos noteiktajam.

**VI. Iestādes vadība, pedagogu un citu darbinieku tiesības un pienākumi**

1. Iestādi vada iestādes direktors, kuru pieņem darbā un no darba atbrīvo dibinātājs normatīvajos aktos noteiktajā kārtībā.
2. Iestādes direktora tiesības un pienākumi ir noteikti Izglītības likumā, Vispārējās izglītības likumā, Bērnu tiesību aizsardzības likumā, Fizisko personu datu apstrādes likumā un citos normatīvajos aktos. Iestādes direktora tiesības un pienākumus precizē darba līgums un amata apraksts.
3. Iestādes direktors vada iestādes attīstības plānošanu un ir tieši atbildīgs par izglītības programmu īstenošanu. Iestādes direktors savu pilnvaru ietvaros lemj par iestādes intelektuālo, finanšu un materiālo līdzekļu izlietošanu.
4. Iestādes direktors normatīvajos aktos noteiktā kārtībā pieņem darbā un atbrīvo iestādes darbiniekus. Iestādes direktors ir tiesīgs deleģēt pedagogiem un citiem darbiniekiem konkrētu uzdevumu veikšanu.
5. Iestādes direktors dod priekšlikumus dibinātājam par iestādes amata vienību skaita nepieciešamību un darba samaksas noteikšanu un grozīšanu.
6. Iestādes pedagogus un citus darbiniekus darbā pieņem un atbrīvo iestādes direktors normatīvajos aktos noteiktā kārtībā. Iestādes direktors ir tiesīgs deleģēt pedagogiem un citiem iestādes darbiniekiem konkrētu uzdevumu veikšanu.
7. Iestādes pedagogu tiesības un pienākumi ir noteikti Izglītības likumā, Bērnu tiesību aizsardzības likumā, Fizisko personu datu apstrādes likumā, Darba likumā un citos normatīvajos aktos. Pedagoga tiesības un pienākumus precizē darba līgums un amata apraksts.
8. Iestādes citu darbinieku tiesības un pienākumi ir noteikti Darba likumā, Bērnu tiesību aizsardzības likumā un citos normatīvajos aktos. Iestādes citu darbinieku tiesības un pienākumus precizē darba līgums un amata apraksts.

**VII. Iestādes pašpārvaldes izveidošanas kārtība un kompetence**

1. Iestādes direktors nodrošina iestādes padomes izveidošanu un darbību.
2. Iestādes padomes kompetenci nosaka Izglītības likums. Iestādes padome ir izveidota sadarbības nodrošināšanai starp izglītības procesā iesaistītajām pusēm un sabiedrību. Tā darbojas saskaņā ar iestādes padomes reglamentu, ko, saskaņojot ar iestādes direktoru, izdod pati padome.
3. Lai risinātu jautājumus, kas saistīti ar izglītojamo interesēm un izglītojamie līdzdarbotos Iestādes darba organizēšanā un mācību darba pilnveidē, Iestādē ir izveidota izglītojamo līdzpārvalde. Izglītojamo līdzpārvaldes darbību atbalsta Iestādes direktors un pedagogi.
4. Izglītojamo līdzpārvalde ir koleģiāla izglītojamo institūcija. Tās darbību nosaka Izglītojamo līdzpārvaldes reglaments, ko, saskaņojot ar direktoru, izdod izglītojamo līdzpārvalde.

**VIII. Iestādes pedagoģiskās padomes izveidošanas kārtība un kompetence**

1. Atbilstoši Vispārējās izglītības likumā noteiktajam iestādes direktors izveido un vada Iestādes pedagoģisko padomi.
2. Iestādes pedagoģiskās padomes kompetenci nosaka Vispārējās izglītības likums un Pedagoģiskās padomes reglaments, ko izdod Iestādes direktors.

**IX. Iestādes iekšējo normatīvo aktu pieņemšanas un apstrīdēšanas kārtība**

1. Iestāde saskaņā ar [Izglītības likum](http://likumi.lv/doc.php?id=50759)ā, Vispārējās izglītības likumā un citos normatīvajos aktos, kā arī iestādes nolikumā noteikto patstāvīgi izstrādā un izdod iestādes iekšējos normatīvos aktus.
2. Iestādes izdotu administratīvo aktu vai faktisko rīcību privātpersona var apstrīdēt, iesniedzot attiecīgu iesniegumu dibinātājam Saieta laukumā 1, Madonā, Madonas novadā, LV-4801, vai sūtot ar drošu elektronisku parakstu parakstītu iesniegumu uz pasts@madona.lv.

**X. Iestādes saimnieciskā darbība**

1. Iestāde ir patstāvīga finanšu, saimnieciskajā un citā darbībā saskaņā ar Izglītības likumā un citos normatīvajos aktos, kā arī iestādes nolikumā noteikto.
2. Atbilstoši normatīvajos aktos noteiktajam iestādes direktors, saskaņojot ar dibinātāju, ir tiesīgs slēgt ar juridiskām un fiziskām personām līgumus par dažādu iestādei nepieciešamo darbu veikšanu un citiem pakalpojumiem, ja tas netraucē izglītības programmu īstenošanai.
3. Iestādei ir tiesības slēgt vienošanās ar ārvalstu izglītības iestādēm un speciālistiem apmaiņai ar pedagogiem un izglītojamajiem kopēju projektu un pasākumu organizēšanai, kā arī normatīvajos aktos noteiktā kārtībā iestāties starptautiskajās organizācijās. Minēto pasākumu finansēšana notiek iestādes budžeta ietvaros un saskaņojot ar dibinātāju.

**XI. Iestādes finansēšanas avoti un kārtība**

1. Iestādes finansēšanas avotus un kārtību nosaka [Izglītības likums](http://www.likumi.lv/doc.php?id=50759), Vispārējās izglītības likums un citi normatīvie akti.
2. Finanšu līdzekļu izmantošanas kārtību, ievērojot ārējos normatīvajos aktos noteikto, nosaka iestādes direktors, saskaņojot ar dibinātāju.
3. Iestāde var saņemt papildu finanšu līdzekļus:
   1. fizisko un juridisko personu ziedojumu un dāvinājumu veidā;
   2. sniedzot maksas pakalpojumus iestādes nolikumā noteiktos un dibinātāja apstiprinātos gadījumos;
   3. piedaloties dažādu projektu īstenošanā;
   4. no citiem ieņēmumiem.
4. Par ziedojumiem, kas saņemti mantas veidā (dāvanas) vai pakalpojumu veidā, sastāda pieņemšanas aktu, kurā norāda ziedoto mantu vai pakalpojumu daudzumu un kvalitatīvos rādītājus, kā arī ziedojumu vērtību naudas izteiksmē, un iegrāmato atbilstoši dibinātāja grāmatvedības uzskaites prasībām.
5. Par papildu līdzekļu izmantošanu lemj iestādes direktors, sniedzot pārskatu iestādes padomei.
6. Iestādes grāmatvedību kārto un kontroli veic dibinātāja grāmatvedība.

**XII. Iestādes reorganizācijas un likvidācijas kārtība**

1. Iestādi reorganizē vai likvidē dibinātājs normatīvajos aktos noteiktajā kārtībā, paziņojot par to Ministru kabineta noteiktai institūcijai, kas kārto Izglītības iestāžu reģistru.
2. Iestāde par tās likvidāciju vai reorganizāciju attiecīgās institūcijas, tai skaitā Ministru kabineta noteiktu institūciju, kas kārto Izglītības iestāžu reģistru, un personas informē ne vēlāk kā sešus mēnešus iepriekš (objektīvu apstākļu dēļ – ne vēlāk kā trīs mēnešus iepriekš).

**XIII. Iestādes nolikuma un tā grozījumu pieņemšanas kārtība**

1. Iestāde, pamatojoties uz Izglītības likumu un Vispārējās izglītības likumu, izstrādā iestādes nolikumu. Iestādes nolikumu apstiprina dibinātājs.
2. Grozījumus iestādes nolikumā var izdarīt pēc iestādes dibinātāja iniciatīvas, iestādes direktora, iestādes padomes vai pedagoģiskās padomes priekšlikuma. Grozījumus nolikumā apstiprina iestādes dibinātājs.
3. Iestādes nolikumu un grozījumus nolikumā iestāde aktualizē Valsts izglītības informācijas sistēmā normatīvajos aktos noteiktajā kārtībā.

**XIV. Citi būtiski noteikumi, kas nav pretrunā ar normatīvajiem aktiem**

1. Saskaņā ar normatīvajos aktos un dibinātāja noteikto kārtību iestāde veic dokumentu un arhīvu pārvaldību, tostarp veicot fizisko personu datu apstrādi saskaņā ar Eiropas Parlamenta un Padomes 2016. gada 27. aprīļa regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) un Fizisko personu datu apstrādes likumu.
2. Saskaņā ar normatīvajos aktos un dibinātāja noteikto kārtību iestāde veic dokumentu un arhīva pārvaldību.
3. Iestāde normatīvajos aktos noteiktā kārtībā nodrošina izglītojamo profilaktisko veselības aprūpi un pirmās palīdzības pieejamību Iestādē.
4. Sadarbībā ar dibinātāju iestāde nodrošina izglītojamo drošību iestādē un tās organizētajos pasākumos, tostarp:
   1. attiecībā uz higiēnas noteikumu ievērošanu;
   2. civilās aizsardzības, ugunsdrošības, elektrodrošības un darba aizsardzības noteikumu ievērošanu.

**XV. Noslēguma jautājums**

1. Atzīt par spēku zaudējušu ar Madonas novada pašvaldības domes 2019. gada 21. maija lēmumu Nr. 201 (protokols Nr. 8, 22. p.) apstiprināto Dzelzavas speciālās pamatskolas nolikumu (ar grozījumiem, kas izdarīti ar Madonas novada pašvaldības domes 2019. gada 19. decembra lēmumu Nr. 602 (protokols Nr. 24, 17. p.), 2021. gada 28. janvāra lēmumu Nr. 48 (protokols Nr. 3, 22. p.)).